als_Latn dik_Latn sag_Latn
Ndonëse fundjavë, sekretaritë mësimore të fakulteteve në vend kanë vijuar normalisht me procesin e regjistrimit. Kjo për shkak se dita e fundit e regjistrimeve në institucionet e arsimit të lartë është nesër, më datë 18 shtator.
Në njoftimin zyrtar të Ministrisë së Arsimit dhe Shkencës u bëhet thirrje kandidatëve fitues të regjistrohen deri në orën 18.00 të ditës së nesërme për të mos humbur të drejtën e studimit gjatë këtij viti akademik.
Universitetet, sot mbyllet procesi i regjistrimit
Zyrtarisht sqarohet se pas përfundimit të procesit të regjistrimit, po nesër sekretaritë mësimore do të përgatisin një raport ku do të shënojnë me përpikmëri kuotat e mbetura bosh në fazën paraprake, për t’ia dërguar Ministrisë së Arsimit dhe Shkencës. Në bazë të deklaratave të mëparshme të autoriteteve të arsimit, rezulton se jashtë vendit kanë aplikuar rreth 4500 maturantë, çka tregon se në listat e universiteteve do të regjistrohet ky numër, por edhe të tjerë që për arsye të ndryshme nuk kanë zgjedhur të regjistrohen në këto institucione. E megjithatë, ajo që dihet me siguri është se nesër mund të ketë një statistikë zyrtare nga të gjitha universitetet publike se sa është numri i maturantëve të regjistruar dhe sa është numri i kuotave që kanë mbetur pa u plotësuar.
Fituesit e fazës paraprake në fakultetet e vendit u shpallën më datë 10 shtator, ndërkohë që regjistrimet kanë nisur një ditë më pas, më datë 11 shtator.
Raundi i dytë i pranimeve do të realizohet për vendet që do të rezultojnë të paplotësuara në universitete, pas mbylljes së regjistrimit përfundimtar. Ashtu si gjatë përvojave të mëparshme, aplikimi do të bëhet i mundur nëpërmjet plotësimit të formularit A3. Për këtë raund të dytë dhe të fundit pranimesh do të ketë një fazë tjetër regjistrimesh, afatet dhe modalitetet e së cilës do të bëhen publike pas disa ditësh në një udhëzim të posaçëm të hartuar nga specialistët e MASH-it. Në bazë të regjistrimeve paraprake të kryera dhe të vendeve të paplotësuara, AKP në datën 23 shtator 2011, do të shpallë listën përfundimtare të kandidatëve fitues, duke ruajtur parimin meritë-preferencë, që do të publikohet edhe në faqen e MASH. Listat përfundimtare të kandidatëve fitues, në formë të shkruar dhe elektronike, do t’u dorëzohen universiteteve, sipas programeve përkatëse të studimit, në datën 24 shtator nga AKP”, sqarohet në udhëzim.
Në të theksohet se universitetet duhet t’i afishojnë listat brenda datës 25 shtator. Ndërkaq, regjistrimet përfundimtare të kandidatëve të rinj do të kryhen nga data 26-30 shtator. (G.Shqip / Lezha.eu)
als_Latn als_Latn als_Latn als_Latn als_Latn als_Latn als_Latn